《用韵寄潘仲达》
宋代·李彭

渊明解真意，欲辨斯忘言。我亦厌苦相，颇复参鸡园。

潘侯隐于酒，早悟逍遥篇。两髯俱似戟，空洞复昭然。

不作逐贫赋，共结贫中缘。临江吊公瑾，登楼怀仲宣。

何须画麟阁，从渠定天山。君看持汉节，白首自丁年。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。